สรรพสามิตประกาศ 3 มูลนิธิเป็นองค์การสาธารณกุศล
โพสต์ทูเดย์-กรมสรรพสามิตส่งเสริมการทำความดีเพื่อสังคม โดยให้คืนหรือยกเว้นภาษีสรรพสามิตสำหรับผู้ประกอบอุตสาหกรรมที่บริจาคสินค้า หรือผู้ประกอบกิจการสถานบริการที่บริจาครายรับให้แก่มูลนิธิที่ได้รับประกาศกำหนดให้เป็นองค์การสาธารณกุศล
7 ม.ค. 2553

โพสต์ทูเดย์-กรมสรรพสามิตส่งเสริมการทำความดีเพื่อสังคม โดยให้คืนหรือยกเว้นภาษีสรรพสามิตสำหรับผู้ประกอบอุตสาหกรรมที่บริจาคสินค้า หรือผู้ประกอบกิจการสถานบริการที่บริจาครายรับให้แก่มูลนิธิที่ได้รับประกาศกำหนดให้เป็นองค์การสาธารณกุศล 
นายพฤฒิชัย ดำรงรัตน์ รมช.คลัง เปิดเผยว่า รมว.คลังเห็นชอบประกาศกระทรวงการคลัง กำหนดองค์การสาธารณกุศลตามพระราชบัญญัติภาษีสรรพสามิต พ.ศ. 2527 เมื่อวันที่ 21 ธ.ค. 2552  โดยมีมูลนิธิ 3 แห่ง ที่ได้รับการประกาศ ได้แก่ มูลนิธิสงเคราะห์และฟื้นฟูสมรรถภาพเด็กพิการ  มูลนิธิอนุเคราะห์คนพิการในพระราชูปถัมภ์ของสมเด็จพระศรีนครินทราบรมราชชนนี  และมูลนิธิคุณากรในพระราชูปถัมภ์  ซึ่งมูลนิธิดังกล่าวได้ก่อตั้งขึ้นโดยมีวัตถุประสงค์เพื่อให้ความช่วยเหลือแก่คนพิการทางกาย ทั้งด้านการรักษาพยาบาล การศึกษา สวัสดิการและอาชีพ ตามความเหมาะสม  
ทั้งนี้ มูลนิธิหรือสมาคมที่จะขอให้ประกาศกำหนดเป็นองค์การสาธารณกุศลจะต้องมีคุณสมบัติเป็นไปตามหลักเกณฑ์ที่กำหนด เช่น มีวัตถุประสงค์เพื่อการกุศลสาธารณะ รายได้ต้องไม่ใช่มาจากการซื้อขายหรือการให้บริการโดยมีค่าตอบแทนเป็นปกติธุระและรายได้จะต้องนำไปเป็นรายจ่ายเพื่อการกุศลสาธารณะไม่น้อยกว่า 60% เป็นต้น   
สำหรับผู้ประกอบอุตสาหกรรมที่บริจาคสินค้าเครื่องดื่ม หรือผู้ประกอบกิจการสถานบริการสนามกอล์ฟและสนามม้าที่บริจาครายรับให้แก่มูลนิธิหรือสมาคมที่ได้รับประกาศกำหนดให้เป็นองค์การสาธารณกุศล จะได้รับการคืนหรือยกเว้นภาษีสรรพสามิต ปัจจุบันมีมูลนิธิที่ได้รับการประกาศให้เป็นองค์การสาธารณกุศลแล้วกว่า 100 แห่งทั่วประเทศ ทั้งนี้ ผู้ประกอบการสามารถดูรายละเอียดประกาศกระทรวงการคลังเกี่ยวกับการกำหนดองค์การสาธารณกุศล ได้ที่ www.excise.go.th